*„TERVEZET”*

**Olcsva Község Önkormányzata Képviselő-testületének**

**…./….. (…….) önkormányzati rendelete**

**a településkép védelméről szóló**

**10/2017. (XII. 19.) önkormányzati rendelet módosításáról**

Olcsva Község Önkormányzatának Képviselő-testülete a településkép védelméről szóló 2016. évi LXXIV. törvény 12. § (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, valamint az épített környezet alakításáról és védelméről szóló 1997. évi LXXVIII. törvény 57. § (2) és (3) bekezdésében meghatározott feladatkörében eljárva – a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 43/A. §-ában biztosított véleményezési jogkörében eljáró

* az állami főépítészi, valamint az örökségvédelmi hatáskörében eljáró Szabolcs-Szatmár-Bereg Megyei Kormányhivatal;
* Nemzeti Média- és Hírközlési Hatóság;
* Hortobágyi Nemzeti Park Igazgatóság;
* az erről szóló külön önkormányzati rendeletben partnerségi egyeztetésre megjelölt partnerek

véleményének kikérésével – a következőket rendeli el:

**1. §**A településkép védelméről szóló 10/2017. (XII.19.) önkormányzati rendelet (a továbbiakban Tkv. r.) 7. § -a a következő (1a) bekezdéssel egészül ki:

„(1a) A településkép védelméről szóló törvényben meghatározott önkormányzati hatáskörök gyakorlását Olcsva Község Önkormányzatának Képviselő-testülete a Polgármesterre ruházza át.„

**2. §** A Tkv. r. 26. § (1) c) pontja helyébe a következő rendelkezés lép:

„ d) építmény, építményrész rendeltetésváltozása esetén.”

**3. §** A Tkv. r. a következő fejezettel egészül ki:

„VII/A. Fejezet

Településképi véleményezési eljárás

30/A. § (1) Településképi véleményezési eljárást kell lefolytatni építmény építésére, bővítésére, településképet érintő átalakítására irányuló építési, összevont, vagy fennmaradási engedélyezés eljárásokat megelőzően az építésügyi hatósági engedélykérelem tárgyának településképi illeszkedésével kapcsolatban.

(2) Településképi véleményezési eljárással érintett a település teljes közigazgatási területe.

30/B. **§** (1) A településképi véleményezési eljárás az építtető, illetve az építési tevékenységgel érintett telek, építmény, építményrész tulajdonosa (továbbiakban együtt: kérelmező) kérelmére indul. A kérelmet a polgármesterhez címezve kell benyújtani, a vonatkozó jogszabályokban meghatározott tartalommal és formában kell benyújtani.

(2) A véleményezési eljárás során vizsgálni kell:

a) a településképi követelményeknek való megfelelést

b) a közterület mentén az épület kialakításának (tömeg, tetőzet, homlokzat tagolása, nyílászárók kiosztása) módját és feltételeit,

c) több építési ütemben megvalósuló új beépítés, illetve meglévő építmények bővítésénél:

ca) biztosított lesz-e, vagy marad-e az előírásoknak, illetve az illeszkedési követelményeknek megfelelő további fejlesztés, bővítés megvalósíthatósága,

cb) a beépítés javasolt sorrendje megfelel-e a rendezett településképpel kapcsolatos követelményeknek.

d) a terv településképi szempontból kedvező megoldást tartalmaz-e az épület gépészeti és egyéb berendezései, tartozékai elhelyezésére,

e) közterületen folytatott építési tevékenység végzése esetén a közterület burkolatának, műtárgyainak, köztárgyainak, növényzetének, továbbá a díszvilágító berendezések és reklámhordozók kialakítását,

f) a telepítés (a környezetbe illeszkedés, a beépítés vagy az építészeti jellegzetesség és látvány, a helyi jelleg védelme) településképbe való illesztését, a helyi építészeti érték védelmének érvényre juttatását, azokra gyakorolt hatását.”

**4.§** A Tkv. r. 31. § (3) helyébe az alábbi rendelkezés lép:

„(3) A polgármester a településképi követelmények megszegése vagy a településképi bejelentési eljárás elmulasztása esetén figyelmeztetést tartalmazó döntésében felhívja az ingatlantulajdonos figyelmét a jogszabálysértésre és megfelelő határidőt biztosít annak megszüntetésére. A polgármester az ingatlantulajdonost településképi kötelezési eljárás keretében a településképi követelmények betartására kötelezi, valamint településkép-védelmi bírságot szabhat ki a figyelmeztetést tartalmazó döntésében foglalt határidő eredménytelen eltelte esetén.”

**5. §** Hatályát veszti a Tkv. r. 31.§ (5) bekezdés c) pontja.

**6. §** Ez a rendelet 2022. január 1. napján lép hatályba. Rendelkezéseit a folyamatban lévő ügyekre is alkalmazni kell.

Borbás Judit dr. Deák Ferenc

polgármester jegyző